Prečišćeni tekst Pravilnika o načinu, postupku i vremenu polaganja maturskog ispita u gimnaziji obuhvata sljedeće propise:
1. Pravilnik o načinu, postupku i vremenu polaganja maturskog ispita u gimnaziji ("Službeni list Crne Gore", br. 034/09 od 29.05.2009),
2. Pravilnik o izmjeni Pravilnika o načinu, postupku i vremenu polaganja maturskog ispita u gimnaziji ("Službeni list Crne Gore", br. 019/10 od 13.04.2010),
3. Pravilnik o izmjenama i dopunama Pravilnika o načinu, postupku i vremenu polaganja maturskog ispita u gimnaziji ("Službeni list Crne Gore", br. 081/10 od 31.12.2010),
4. Pravilnik o izmjenama i dopunama Pravilnika o načinu, postupku i vremenu polaganja maturskog ispita u gimnaziji ("Službeni list Crne Gore", br. 060/11 od 16.12.2011),
5. Pravilnik o izmjenama i dopunama Pravilnika o načinu, postupku i vremenu polaganja maturskog ispita u gimnaziji ("Službeni list Crne Gore", br. 065/12 od 27.12.2012),
6. Pravilnik o izmjenama i dopuni Pravilnika o načinu, postupku i vremenu polaganja maturskog ispita u gimnaziji ("Službeni list Crne Gore", br. 050/13 od 30.10.2013),
7. Pravilnik o izmjenama i dopunama Pravilnika o načinu, postupku i vremenu polaganja maturskog ispita u gimnaziji ("Službeni list Crne Gore", br. 043/19 od 31.07.2019),
8. Pravilnik o izmjenama i dopunama Pravilnika o načinu, postupku i vremenu polaganja maturskog ispita u gimnaziji ("Službeni list Crne Gore", br. 014/24 od 20.02.2024), u kojima je naznačen njihov dan stupanja na snagu.
PRAVILNIK
O NAČINU, POSTUPKU I VREMENU POLAGANJA MATURSKOG ISPITA U GIMNAZIJI
("Službeni list Crne Gore", br. 034/09 od 29.05.2009, 019/10 od 13.04.2010, 081/10 od 31.12.2010, 060/11 od 16.12.2011, 065/12 od 27.12.2012, 050/13 od 30.10.2013, 043/19 od 31.07.2019, 014/24 od 20.02.2024)
I OPŠTE ODREDBE
Sadržaj
Član 1
Ovim pravilnikom bliže se uređuje način, postupak i vrijeme polaganja maturskog ispita u opštoj gimnaziji i specijalističkoj gimnaziji, odnosno posebnim odjeljenjima opšte gimnazije u kojima se realizuju posebni obrazovni programi specijalističke gimnazije (u daljem tekstu: gimnazija).
Maturski ispit
Član 2
Maturski ispit je standardizovani ispit koji se polaže eksterno.
Kandidat
Član 3
Maturskom ispitu može da pristupi redovni, odnosno vanredni učenik koji je završio četvrti razred gimnazije i lice koje je završilo maturski tečaj (u daljem tekstu: kandidat).
Kandidati iz stava 1 ovog člana mogu da polažu ispite iz obaveznih predmeta u toku nastavne godine.
Upotreba rodno osjetljivog jezika
Član 3a
Svi izrazi koji se u ovom pravilniku koriste za fizička lica u muškom rodu obuhvataju iste izraze u ženskom rodu.
Kandidat sa posebnom obrazovnom potrebom
Član 4
Kandidatu sa posebnom obrazovnom potrebom prilagođava se način, postupak i vrijeme trajanja polaganja pojedinih djelova maturskog ispita u okviru propisanog roka i rasporeda polaganja ispita, u skladu sa rješenjem o usmjeravanju u obrazovni program i individualnim razvojno-obrazovnim programom.
Javnost
Član 5
Ispitni centar i gimnazija u kojoj je kandidat završio četvrti razred, odnosno maturski tečaj, dužni su da kandidatu, nastavniku i roditelju daju informacije u vezi sa načinom, postupkom, vremenom i pravilima polaganja maturskog ispita, na početku završnog razreda, odnosno prilikom upisa maturskog tečaja.
Informacije iz stava 1 ovog člana, priprema Ispitni centar, po pravilu, u štampanom i elektronskom obliku.
Opšti maturski katalog
Član 6
Opšti maturski katalog sadrži objedinjene informacije o načinu, postupku i vremenu polaganja maturskog ispita.
Opšti maturski katalog priprema Ispitni centar i objavljuje na svom sajtu, najkasnije, do kraja nastavne godine u trećem razredu za generaciju kandidata na koju se odnosi.
Opšti maturski katalog donosi Nacionalni savjet za obrazovanje na predlog Ispitnog centra.
Tajnost ispita
Član 7
Materijali koji sadrže ispitna pitanja, zadatke, šifre kandidata i ocjene ispita su poslovna tajna do njihovog objavljivanja.
Državna komisija za maturski ispit (u daljem tekstu: Državna komisija), Ispitni centar i gimnazija obezbjeđuju tajnost materijala iz stava 1 ovog člana, u pripremi i tokom sprovođenja maturskog ispita.
Sva lica koja imaju pristup materijalu iz stava 1 ovog člana, dužna su da poštuju tajnost i da postupaju sa podacima u skladu sa propisima koji uređuju poslovnu tajnu.
Mjesto
Član 8
Maturski ispit se polaže u gimnaziji u kojoj je kandidat završio četvrti razred odnosno maturski tečaj.
Izuzetno od stava 1 ovog člana, kandidat koji je četvrti razred gimnazije završio u inostranstvu i stekao uslove u skladu sa zakonom može polagati maturski ispit u gimnaziji po izboru.
II NAČIN, POSTUPAK I VRIJEME POLAGANJA
1. Polaganje ispita
Član 9
Ispit iz crnogorskog ili maternjeg jezika i književnosti i matematike, odnosno prvog stranog jezika polaže se pisanim putem (test, esej).
Ispit iz stava 1 ovog člana polaže se u organizaciji Ispitnog centra.
Nastavni predmeti od značaja za nastavak obrazovanja (u daljem tekstu: predmeti od značaja) polažu se pisanim putem (test) pred komisijama za ocjenjivanje koje se obrazuju u gimnaziji.
Izuzetno od stava 3 ovog člana, ako učenik izabere matematiku ili prvi strani jezik kao predmet od značaja, polaže ga u organizaciji Ispitnog centra i može da ga polaže na osnovnom ili višem nivou.
Ispitni materijal iz st. 1 i 3 ovog člana pripremaju predmetne komisije koje obrazuje Državna komisija, u skladu sa zakonom.
Komisije iz stava 5 ovog člana, imaju najmanje tri člana i čine ih nastavnici odgovarajućeg predmeta, koje imenuje Državna komisija na prijedlog Ispitnog centra.
Aktom o obrazovanju predmetnih komisija utvrđuje se način rada i druga pitanja od značaja za njihov rad.
Predmetni ispitni katalozi
Član 10
Predmeti iz člana 9 stav 1 ovog pravilnika, polažu se u skladu sa obrazovnim programom i predmetnim ispitnim katalozima koje usvaja Nacionalni savjet za obrazovanje, na predlog Ispitnog centra.
Katalozi iz stava 1 ovog člana, sadrže:
   - opšte ciljeve ispita predmeta koji se polaže na maturskom ispitu;
   - ispitni program sa područjima i ciljevima;
   - primjere testa sa šemom za bodovanje;
   - literaturu i dr.
Predmetne ispitne kataloge Ispitni centar objavljuje na svom sajtu, najkasnije do kraja nastavne godine u trećem razredu, za generaciju kandidata na koju se odnose.
Maturski standard
Član 11
Kandidat na maturskom ispitu može da polaže predmet za koji ispunjava maturski standard utvrđen nastavnim planom obrazovnog programa gimnazije, koji se izražava brojem časova koje učenik treba da pohađa da bi taj predmet polagao na maturskom ispitu.
Sadržaj maturskog ispita
Član 12
Briše se. (Pravilnik o izmjenama i dopunama Pravilnika o načinu, postupku i vremenu polaganja maturskog ispita u gimnaziji, "Sl. list CG", br. 65/12)
2. Postupak polaganja
A. Subjekti koji sprovode maturski ispit
Ispitni centar
Član 13
Ispitni centar obavlja stručne, razvojne, organizacione, administrativne i druge poslove, vezane za realizaciju maturskog ispita.
Ispitni odbor
Član 14
Za pripremu i sprovođenje maturskog ispita u gimnaziji se obrazuje Ispitni odbor.
Ispitni odbor iz stava 1 ovog člana obrazuje nastavničko vijeće na prijedlog direktora gimnazije.
Ispitni odbor se obrazuje na jednu godinu, najkasnije do 1. aprila tekuće školske godine.
Sastav
Član 15
Ispitni odbor ima pet članova, koji čine: predsjednik, školski koordinator i tri člana iz reda nastavnika po pravilu, nastavnika predmeta od značaja koji se polažu.
Direktor gimnazije je predsjednik Ispitnog odbora.
Ispitni odbor ima sekretara koga određuje direktor iz reda nastavnika.
Sekretar vodi zapisnik o radu Ispitnog odbora.
Za zakonitost sprovođenja maturskog ispita u gimnaziji odgovoran je predsjednik Ispitnog odbora.
Predsjednik Ispitnog odbora preuzima ispitni materijal od Ispitnog centra i odgovoran je za njegovo čuvanje do predaje školskom koordinatoru.
Način rada
Član 15a
Ispitni odbor radi u sjednicama. Ispitni odbor prvu sjednicu održava najkasnije pet dana prije početka maturskog ispita.
Sjednice saziva i njima rukovodi predsjednik Ispitnog odbora.
Odluke Ispitnog odbora punovažne su ako sjednicama prisustvuju svi članovi Ispitnog odbora.
Nadležnosti
Član 16
Ispitni odbor:
   - obezbjeđuje uslove za sprovođenje maturskog ispita;
   - utvrđuje za svakog kandidata ispunjenost maturskog standarda za predmete koje je kandidat prijavio da polaže;
   - utvrđuje spisak kandidata za polaganje maturskog ispita po predmetima na osnovu njihovog izjašnjavanja prema rokovima propisanim ovim pravilnikom;
   - određuje i obezbjeđuje adekvatne prostorije u kojima će se odvijati ispiti, uz saglasnost Ispitnog centra;
   - utvrđuje spisak nastavnika za komisije za ocjenjivanje;
   - u saradnji sa Ispitnim centrom učestvuje u organizaciji ispita iz obaveznih predmeta;
   - određuje raspored kandidata, komisija za ocjenjivanje i prostorija za polaganje predmeta od značaja;
   - objedinjuje podatke o rezultatima iz obaveznih predmeta koje dostavlja Ispitni centar sa podacima komisija za ocjenjivanje o rezultatima iz predmeta od značaja;
   - utvrđuje opšti uspjeh kandidata;
   - obavlja poslove koji se odnose na održavanje reda unutar gimnazijskog objekta, van ispitnog prostora;
   - objavljuje rezultate maturskog ispita;
   - određuje potreban broj dežurnih nastavnika koji učestvuju u obezbjeđivanju poštovanja pravila van ispitnih prostorija;
   - obavlja i druge poslove u skladu sa ovim pravilnikom.
Komisije za ocjenjivanje
Član 16a
Za polaganje pisanog ispita iz predmeta od značaja u gimnaziji se obrazuju komisije za ocjenjivanje.
Komisije iz stava 1 ovog člana obrazuje Ispitni odbor.
Komisiju iz stava 1 ovog člana čine predsjednik i dva člana, od kojih je jedan član nastavnik istog ili srodnog nastavnog predmeta a jedan član je nastavnik predmeta koji se polaže.
Članovima komisija određuju se zamjenici.
Jedan član komisija iz stava 1 ovog člana je nastavnik iz druge škole.
Prisustvo svih članova komisija iz stava 1 ovog člana tokom ocjenjivanja je obavezno.
Nadležnosti komisije za ocjenjivanje
Član 16b
Komisija za ocjenjivanje:
   - organizuje i izvodi ispit iz predmeta od značaja;
   - utvrđuje ocjenu iz predmeta od značaja.
Utvrđena ocjena na ispitu iz predmeta od značaja za svakog kandidata unosi se u zapisnik. Svaki član komisije za ocjenjivanje ima pravo da izdvoji obrazloženo mišljenje.
Ispitni odbor razmatra izdvojeno mišljenje člana komisije za ocjenjivanje i o tome donosi konačnu odluku.
Način rada komisije za ocjenjivanje
Član 16v
Komisije za ocjenjivanje rade u sjednicama.
Sjednicu komisije za ocjenjivanje saziva i rukovodi predjednik komisije za ocjenjivanje. Odluka komisije za ocjenjivanje punovažna je ako sjednici prisustvuju svi članovi komisije za ocjenjivanje.
Školski koordinator
Član 17
Ispitni centar na predlog direktora gimnazije određuje školskog koordinatora i zamjenika školskog koordinatora.
Zamjenik školskog koordinatora zamjenjuje školskog koordinatora u slučaju njegove odsutnosti.
Školski koordinator koordinira aktivnosti u vezi sa sprovođenjem maturskog ispita između Ispitnog centra i gimnazije.
Školski koordinator:
   - organizuje rad glavnih test-administratora i test-administratora;
   - priprema za vraćanje kompletan ispitni materijal Ispitnom centru;
   - blagovremeno informiše učenike o datumima, vremenu, načinu i pravilima polaganja ispita;
   - obavlja i druge poslove u skladu sa ovim pravilnikom.
Glavni test-administrator i test-administrator
Član 18
Glavne test-administratore, na prijedlog direktora gimnazije, određuje Ispitni centar iz reda nastavnika, stručnih saradnika i pomoćnika direktora druge škole.
Test-administratore, na prijedlog direktora gimnazije, određuje Ispitni centar iz reda nastavnika, stručnih saradnika i pomoćnika direktora gimnazije u kojoj se polaže ispit ili druge škole.
Izuzetno od st. 1 i 2 ovog člana, za glavnog test-administratora i test-administratora ne može biti određen nastavnik istog ili srodnog predmeta iz kojeg se polaže ispit.
Ispitni centar, na prijedlog direktora gimnazije, određuje potreban broj zamjenika glavnih test-administratora i test-administratora, u skladu sa st. 1, 2 i 3 ovog člana.
Glavni test-administrator i test-administrator odgovorni su za obezbjeđivanje poštovanja pravila u ispitnoj prostoriji.
Ako predstavnik Ispitnog centra ili školski koordinator ocijeni da nije obezbijeđeno poštovanje pravila tokom ispita, obavijestiće o tome Ispitni odbor koji će odlučiti o određivanju zamjenika glavnog test-administratora, odnosno test-administratora.
Test-administrator je dužan da, na osnovu pripremljene dokumentacije, ispuni formular za identifikaciju kandidata, čime potvrđuje da je kandidat pristupio ispitu.
B. Priprema za ispit
Prigovor na postupak pripreme
Član 19
Ukoliko kandidat smatra da mu je tokom pripreme za sprovođenje ispita povrijeđeno neko pravo, može uložiti pisani prigovor predsjedniku Ispitnog odbora do formiranja konačnih spiskova, odnosno do početka ispita.
Predsjednik Ispitnog odbora je dužan da o prigovoru iz stava 1 ovog člana odluči bez odlaganja.
Identifikacija
Član 20
Radi identifikacije na ispitu kandidat treba da ima lični dokument sa fotografijom.
Ako je kandidat došao na ispit bez dokumenta iz stava 1 ovog člana, školski koordinator će u saradnji sa odjeljenskim starješinom preduzeti radnje u cilju pribavljanja dokumenta, a ako se dokument ne prezentuje do kraja trajanja tog ispita smatra se da kandidat nije polagao ispit.
Test-administrator prije početka ispita evidentira da kandidat nije imao dokument iz stava 1 ovog člana.
Raspored kandidata
Član 21
Raspored kandidata, glavnih test-administratora i test-administratora po ispitnim prostorijama za ispite iz obaveznih predmeta određuje Ispitni centar.
Za vrijeme trajanja ispita u ispitnoj prostoriji moraju da budu prisutni glavni test-administrator i test-administrator.
Izuzetno od stava 2 ovog člana, ako kandidat sa posebnim obrazovnim potrebama polaže ispit u posebnoj ispitnoj prostoriji, za vrijeme trajanja ispita u toj prostoriji mora da bude prisutan glavni test-administrator.
U jednoj ispitnoj prostoriji ispit može da polaže do 15 kandidata.
Izuzetno od stava 4 ovog člana, po odobrenju Ispitnog centra, u jednoj ispitnoj prostoriji ispit može da polaže više od 15 kandidata, s tim da se na svakih narednih 10 kandidata određuje jedan test-administrator.
Podaci o rasporedu kandidata po ispitnim prostorijama su poslovna tajna do objavljivanja rasporeda iz stava 7 ovog člana.
Gimnazija objavljuje raspored kandidata po prostorijama na dan ispita, 60 minuta prije početka ispita, na oglasnoj tabli škole ili drugom odgovarajućem mjestu u školi.
Raspored kandidata u ispitnim prostorijama objavljuje se i na ulazu u te prostorije.
Prisustvo drugih lica
Član 22
Radi praćenja regularnosti sprovođenja ispita, u ispitnoj prostoriji u kojoj se polaže ispit iz obaveznih predmeta, pored glavnog test-administratora i test-administratora, može biti prisutan jedan ili više predstavnika Ispitnog centra.
U prostoriji gdje se polažu ispiti iz predmeta od značaja, pored komisije za ocjenjivanje, može biti prisutan predstavnik Ispitnog centra.
Izuzetno od st. 1 i 2 ovog člana, dozvoljeno je prisustvo asistenta u nastavi, odnosno lica koje će kandidatu sa posebnim obrazovnim potrebama pružiti tehničku pomoć u toku ispita,u skladu sa rješenjem o usmjeravanju u odgovarajući obrazovni program i individualnim razvojno-obrazovnim programom.
Lice iz stava 3 ovog člana određuje Ispitni odbor.
Pravila ponašanja
Član 23
Kandidat treba da bude ispred ispitnog prostora, najkasnije 30 minuta prije početka ispita.
Prije početka ispita za svaki obavezni predmet, glavni test-administrator daje odgovarajuća uputstva kandidatima koja se odnose na način rada i ponašanja, saopštava da je svaki kandidat dužan da zadatak radi samostalno, upućuje kandidate na način izrade zadataka i upotrebu dozvoljenih pomagala u skladu sa ispitnim katalogom, i upoznaje ih sa posljedicama eventualnog narušavanja i ometanja pravilnog toka ispita.
Prije početka ispita za predmete od značaja kandidat treba da bude ispred ispitnog prostora, najkasnije 30 minuta.
Prije početka ispita za predmete od značaja predsjednik komisije za ocjenjivanje daje odgovarajuća uputstva kandidatima koja se odnose na način rada i ponašanja i upoznaje ih sa posljedicama eventualnog narušavanja i ometanja pravilnog toka ispita.
Unošenje mobilnih telefona i drugih elektronskih uređaja nije dozvoljeno.
Izuzetno od stava 5 ovog člana kandidatu sa posebnim obrazovnim potrebama dozvoljeno je korištenje elektronskih pomagala, u skladu sa rješenjem o usmjeravanju u odgovarajući obrazovni program i individualnim razvojno-obrazovnim programom.
Narušavanje reda tokom polaganja ispita
Član 23a
Kandidat narušava red tokom polaganja ispita ako:
   - se nedolično ponaša (ometanje drugog kandidata, osvrtanje, razgovaranje, odnosno sporazumijevanje na drugi način i sl.);
   - se ne pridržava uputstava glavnog test-administratora i test-administratora;
   - pokušava da prekine ispit, remeti tok ispita, vrijeđa ili prijeti glavnom test-administratoru, test-administratoru ili predstavniku Ispitnog centra;
   - posjeduje nedozvoljena sredstva (papir, udžbenik, mobilni telefon ili drugi elektronski uređaj i sl);
   - narušava tajnost identiteta kandidata potpisivanjem punim imenom i prezimenom ili na drugi način;
   - prepisuje od drugog kandidata;
   - omogućava drugom kandidatu da prepisuje.
Tok ispita za obavezne predmete
Član 24
Školski koordinator i direktor gimnazije dužni su da obiđu sve prostorije i potvrde regularnost početnog dijela ispita.
Kandidat ne može da napusti ispitni prostor u prvih trideset minuta trajanja ispita.
Kandidat koji bez odobrenja glavnog test-administratora napusti prostoriju gubi pravo polaganja ispita u tom ispitnom roku.
Posljednja tri kandidata koja ostanu u prostoriji, prostoriju napuštaju istovremeno.
Kandidat koji narušava red na ispitu na način iz člana 23a stav 1 al. 1 i 2 ovog pravilnika biće opomenut i ta opomena se evidentira.
Ako kandidat bude ponovo opomenut ili ako narušava red na ispitu na način iz člana 23a stav 1 al. 3 do 7 ovog pravilnika, udaljava se sa ispita u tom ispitnom roku i smatra se da taj predmet nije položio.
Odluku o udaljenju sa ispita donosi Ispitni odbor na prijedlog glavnog test-administratora.
Kandidat gubi pravo polaganja ispita, u tom ispitnom roku, kada se u toku ispita, odnosno ocjenjivanja, utvrdi da se služio nedozvoljenim sredstvima, da je prepisao tuđi zadatak ili da je dao svoj zadatak drugima.
Opravdane razloge za prekid ispita kandidata (zdravstveni problemi) utvrđuje školski koordinator i odlučuje o daljem nastavku ispita.
C. Početak ispita
Odlaganje
Član 25
Ukoliko u predviđenom vremenu nijesu ispunjeni svi uslovi za početak ispita, direktor Ispitnog centra može odlučiti da se početak ispita pomjeri, najviše 30 minuta.
Test
Član 26
Školski koordinator treba da preda zapakovan materijal sa testovima glavnom test-administratoru u prisustvu predstavnika Ispitnog centra 30 minuta prije početka ispita.
Test-administrator uručuje testove kandidatima kada se kandidati rasporede na mjesta i sa glavnim test-administratorom obezbjeđuje da kandidati ne otvaraju test prije početka ispita.
Kandidati testove predaju glavnom test-administratoru, koji provjerava da li je rad kompletan i evidentira vrijeme predaje, uz potpis kandidata.
Po isteku vremena, predviđenog za ispit, glavni test-administrator sakuplja testove i predaje ih školskom koordinatoru odmah po završetku ispita.
Školski koordinator čuva testove i materijal u za to predviđenoj prostoriji u gimnaziji, do njihovog dostavljanja Ispitnom centru.
Tok ispita za predmete od značaja
Član 26a
Predsjednik Ispitnog odbora je dužan da obiđe sve prostorije i potvrdi regularnost ispita.
Kandidat za vrijeme trajanja ispita može da napusti ispitni prostor iz opravdanih razloga, po odobrenju predsjednika komisije.
Kandidat koji narušava utvrđeni rad na ispitu biće prvo opomenut i opomena se evidentira u zapisniku.
Odluku o udaljenju sa ispita donosi predsjednik Ispitnog odbora.
Odluka iz stava 3 ovog člana je konačna.
Kandidat koji bez odobrenja predsjednika komisije napusti ispitni prostor i koji se udalji sa ispita gubi pravo polaganja ispita u tom ispitnom roku.
Opravdane razloge za prekid ispita (zdravstveni problemi kandidata i sl.) utvrđuje predsjednik Ispitnog odbora i odlučuje o daljem nastavku ispita.
Ispit iz predmeta od značaja
Član 26b
Ispit iz predmeta od značaja polaže se pisano, u skladu sa ispitnim katalogom odgovarajućeg obrazovnog programa.
Ispit iz stava 1 ovog člana obavlja se pred komisijom za ocjenjivanje.
Testove pripremaju predmetne komisije u skladu sa zakonom.
Ispitni centar dostavlja zapakovan materijal sa testovima direktoru gimnazije, koji ih predaje predsjednicima komisija za ocjenjivanje 30 minuta prije početka ispita.
Predsjednik komisije za ocjenjivanje uručuje testove kandidatima kada se kandidati rasporede na mjesta.
Prisustvo predsjednika komisije za ocjenjivanje tokom trajanja ispita je obavezno.
Po isteku vremena predviđenog za ispit, predsjednik komisije za ocjenjivanje sakuplja testove i evidentira vrijeme predaje uz potpis kandidata.
Ocjenu uspjeha na ispitu utvrđuje komisija za ocjenjivanje na prijedlog člana komisije koji je nastavnik predmeta koji se polaže.
3. Vrijeme polaganja
Rokovi
Član 27
Maturski ispit se polaže u junskom, avgustovskom i januarskom ispitnom roku.
Kalendar maturskog ispita
Član 28
Kalendarom maturskog ispita utvrđuje se datum i vrijeme polaganja obaveznih i predmeta od značaja, datum objavljivanja rezultata ispita i izdavanja diplome u skladu sa školskim kalendarom.
Kalendar iz stava 1 ovog člana, na predlog Ispitnog centra, donosi ministarstvo nadležno za poslove prosvjete (u daljem tekstu: Ministarstvo) i javno ga oglašava do kraja trećeg klasifikacionog perioda tekuće školske godine.
Gimnazija objavljuje datume i vrijeme polaganja ispita iz pojedinih predmeta maturskog ispita na oglasnoj tabli ili drugom vidnom mjestu u gimnaziji.
Opredjeljivanje za predmete i nivoe
Član 29
Učenik se opredjeljuje za predmete koje će polagati na maturskom ispitu i nivo polaganja predmeta iz člana 38 stav 3 alineja 2, stav 6 alineja 2 i stav 7 alineja 2 Zakona o gimnaziji, do 5. februara tekuće godine.
Gimnazija unosi u Informacioni sistem obrazovanja Crne Gore (u daljem tekstu: MEIS) podatke iz stava 1 ovog člana najkasnije do 10. februara tekuće godine.
Učenik može da promijeni predmet, odnosno nivo iz stava 1 ovog člana do dana unosa podataka u MEIS.
Izmijenjene podatke iz stava 3 ovog člana gimnazija unosi u MEIS najkasnije do 20. februara tekuće školske godine za junski rok i najkasnije 35 dana prije početka avgustovskog odnosno januarskog roka.
Konačni podaci o kandidatima i predmetima
Član 30
Najkasnije dva dana po završetku popravnih ispita gimnazija je dužna da dostavi Ispitnom centru spisak učenika koji nijesu stekli uslov za polaganje maturskog ispita.
Prijava
Član 31
Za polaganje maturskog ispita kandidat podnosi gimnaziji sljedeća dokumenta:
   - prijavu;
   - svjedočanstvo o završenom četvrtom razredu odnosno o završenom maturskom tečaju;
   - izvod iz matične knjige rođenih;
   - dokaz o uplati naknade za polaganje maturskog ispita vanredni učenik i lice koje je završilo maturski tečaj.
Vrijeme podnošenja prijave iz stava 1 ovog člana, za svaki ispitni rok, određuje Ispitni odbor i o tome blagovremeno obavještava kandidate isticanjem objave na oglasnoj tabli gimnazije, a po potrebi i na drugi način.
Trajanje ispita
Član 32
Trajanje ispita određeno je predmetnim ispitnim katalogom.
Vrijeme za rješavanje testa navedeno je na testu i ne može biti duže od 180 minuta.
Kandidat u toku jednog dana može polagati ispit iz samo jednog obaveznog predmeta.
Vrednovanje rezultata iz obaveznih predmeta
Član 33
Pitanja i zadaci na ispitu vrednuju se bodovima odnosno procentima.
Ispitni centar određuje ocjenjivače i glavnog ocjenjivača za pojedine predmete.
Test vrednuju ocjenjivači, u skladu sa odgovarajućim uputstvom za ocjenjivanje, koga donosi predmetna komisija.
Svaki test pregledaju i vrednuju dva ocjenjivača, nezavisno jedan od drugoga.
U slučaju da dođe do razlike u vrednovanju testa od strane dva ocjenjivača odluku donosi glavni ocjenjivač.
Dozvoljenu vrijednost odstupanja u vrednovanju testa određuje Ispitni centar.
Ako je ocjenjivač tokom ocjenjivanja utvrdio da je kandidat koristio nedozvoljena sredstva, prepisao od drugog kandidata odgovor na ispitno pitanje, odnosno zadatak ili omogućio drugom kandidatu da prepiše odgovor na ispitno pitanje, odnosno zadatak dužan je da na testu to obrazloži.
Pretvaranje bodova u ocjene na ispitu
Član 34
Predmetna komisija utvrđuje mjerila za pretvaranje bodova odnosno procenata u ocjene.
Uspjeh iz pojedinih predmeta izražava se ocjenama od 1 do 5, i to odličan (5), vrlo dobar (4), dobar (3), dovoljan (2) i nedovoljan (1).
Ocjene odličan, vrlo dobar, dobar i dovoljan su pozitivne.
Vrednovanje rezultata iz predmeta od značaja
Član 34a
Predmetna komisija donosi uputsvo za ocjenjivanje testa i utvrđuje mjerila za pretvaranje bodova, odnosno procenata u ocjene na testu iz predmeta od značaja.
Uspjeh iz predmeta iz stava 1 ovog člana izražava se ocjenama od 1 do 5 i to: odličan (5), vrlo dobar (4), dobar (3), dovoljan (2) i nedovoljan (1).
Ocjene odličan, vrlo dobar, dobar i dovoljan su pozitivne.
Utvrđivanje opšteg uspjeha
Član 35
Ispitni centar utvrđuje rezultate uspjeha kandidata iz obaveznih predmeta.
Opšti uspjeh kandidata na maturskom ispitu utvrđuje Ispitni odbor.
Kandidat je položio maturski ispit ako je iz svih predmeta ocijenjen pozitivnom ocjenom.
Opšti uspjeh se računa kao aritmetička sredina ocjena iz pojedinih predmeta.
Učenik je maturski ispit završio sa:
   - odličnim uspjehom, ako je postigao prosječnu ocjenu najmanje 4,50;
   - vrlo dobrim uspjehom, ako je postigao prosječnu ocjenu najmanje 3,50;
   - dobrim uspjehom, ako je postigao prosječnu ocjenu najmanje 2,50;
   - dovoljnim uspjehom, ako je postigao prosječnu ocjenu najmanje 2.
Popravni ispit
Član 36
Kandidat koji je na ispitu iz jednog ili više predmeta (obaveznih i predmeta od značaja), ocijenjen ocjenom nedovoljan (1), nije položio maturski ispit, i upućuje se na polaganje popravnog ispita u sljedećem ispitnom roku.
Polaganje ispita iz stava 1 ovog člana, obavlja se u istoj gimnaziji, u istoj školskoj godini.
Izvještaj
Član 37
Konačan izvještaj i rezultate ispita iz obaveznih predmeta za svakog kandidata, pojedinačno, Ispitni centar dostavlja gimnaziji.
Izvještaje o realizaciji dijelova ispita iz obaveznih i predmeta od značaja sa analizom, prijedlozima i sugestijama za unapređivanje maturskog ispita, Ispitni centar dostavlja Ministarstvu i Zavodu za školstvo.
Prigovor na ocjenu iz obaveznih predmeta
Član 38
Ukoliko kandidat nije zadovoljan ocjenom iz obaveznog predmeta može u roku od 24 sata od dana saopštavanja rezultata, u pisanom obliku, uložiti prigovor Ispitnom centru sa naznakom za Komisiju za prigovor na ocjenu.
Ispitni centar je dužan, ukoliko kandidat to zahtijeva, da omogući kandidatu uvid u test i način formiranja ocjene.
Prigovor se podnosi preko gimnazije.
Državna komisija obrazuje Komisiju za prigovor na ocjenu po predmetima koji se polažu.
Član komisije iz stava 4 ovog člana i člana 38a stav 2 ovog pravilnika ne može da bude nastavnik koji je bio ocjenjivač u komisiji koja je ocijenila kandidata.
Ukoliko Komisija za prigovor na ocjenu utvrdi da je prigovor opravdan vrši novo vrednovanje, o čemu se vodi zapisnik.
Komisija za prigovor na ocjenu odluku donosi u roku od tri dana od dana dostavljanja prigovora i dostavlja je gimnaziji koja obavještava kandidata.
Odluka Komisije za prigovor na ocjenu je konačna.
Prigovor na ocjenu iz predmeta od značaja
Član 38a
Ukoliko kandidat nije zadovoljan ocjenom na ispitu iz predmeta od značaja može u roku od 24 sata od objavljivanja rezultata, u pisanom obliku, uložiti prigovor gimnaziji sa naznakom za Komisiju za prigovor na ocjenu.
Državna komisija obrazuje Komisiju za prigovor na ocjenu po predmetima koji se polažu.
Ukoliko komisija za odlučivanje po prigovoru utvrdi da je prigovor na ocjenu opravdan izvršiće novo vrednovanje, o čemu se vodi zapisnik.
Komisija iz stava 2 ovog člana odluku donosi u roku od tri dana od dana dostavljanja prigovora i dostavlja ga gimnaziji koja obavještava kandidata.
Odluka iz stava 5 ovog člana je konačna.
Komisija za praćenje maturskog ispita
Član 39
Briše se. (Pravilnik o izmjenama i dopunama Pravilnika o načinu, postupku i vremenu polaganja maturskog ispita u gimnaziji, "Sl. list CG", br. 81/10)
Evidencija
Član 40
Gimnazija vodi Glavnu knjigu maturskog ispita, u skladu sa propisom kojim se uređuje vođenje evidencije u srednjim školama.
Ispitni centar vodi evidenciju o pripremi, sprovođenju i rezultatima maturskog ispita.
Diploma o maturskom ispitu
Član 41
Kandidatu koji je položio maturski ispit gimnazija izdaje diplomu o položenom maturskom ispitu.
III PRELAZNA I ZAVRŠNA ODREDBA
Prestanak važenja
Član 42
Danom stupanja na snagu ovog pravilnika prestaje da važi Pravilnik o polaganju završnog, odnosno maturskog ispita u srednjoj školi ("Službeni list RCG", br. 42/91, 11/95, 7/99, 34/99 i "Službeni list CG", broj 19/10) u dijelu koji se odnosi na polaganje maturskog ispita u gimnaziji.
Stupanje na snagu
Član 43
Ovaj pravilnik stupa na snagu osmog dana od dana objavljivanja u "Službenom listu Crne Gore".
ODREDBE KOJE NIJESU UŠLE U PREČIŠĆEN TEKST
PRAVILNIK O IZMJENAMA I DOPUNAMA PRAVILNIKA O NAČINU, POSTUPKU I VREMENU POLAGANJA MATURSKOG ISPITA U GIMNAZIJI
("Službeni list Crne Gore", br. 081/10 od 31.12.2010)
Član 29
U članu 4 na kraju teksta briše se tačka i dodaju riječi: "u skladu sa propisom kojim se uređuje vođenje pedagoške evidencije u školama."
Ova odredba nije ušla u prečišćen tekst propisa, zbog nepreciznosti donosioca.